Source: http://proratessc.eu/newsroom/zmeny-v-defin%C3%ADci%C3%AD-z%C3%A1visl%C3%BDch-os%C3%B4b-v-transferovom-oce%C5%88ovan%C3%AD-od-roku-2018/
Timestamp: 2019-07-17 03:20:37+00:00
Document Index: 15036274

Matched Legal Cases: ['§ 2', '§ 2', '§ 2', '§ 116', '§ 117', '§ 2', '§ 2', '§ 2', '§ 22']

ProRate SSC s.r.o | Zmeny v definícií závislých osôb v transferovom oceňovaní od roku 2018
Domov Newsroom Zmeny v definícií závislých osôb v transferovom oceňovaní od roku 2018
Novela Zákona č. 595/2003 Z. z. o dani z príjmov (ďalej iba ZDP), schválená Národnou radou Slovenskej republiky 7.12.2017, priniesla viaceré zmeny týkajúce sa pravidiel v oblasti transferového oceňovania, resp. daňe z príjmov. Nadobudla účinnosť 1.1.2018 a jednou z najdôležitejších zmien bola okrem iného aj nová definícia závislých osôb, ktorá rozširuje počet prepojení osôb a subjektov považovaných za závislé osoby na účely transferového oceňovania. Predmetom tohto článku bude podrobnejšie vysvetlenie zmien v definovaní závislých osôb, ktoré sa začali používať už za zdaňovacie obdobie začínajúce najskôr 1.1.2018.
Závislou osobou podľa § 2 písm. n) ZDP sa rozumie:
– blízka osoba,
– ekonomicky, personálne alebo inak prepojená osoba alebo subjekt,
– osoba alebo subjekt, ktorý je na účely konsolidácie súčasťou konsolidovaného celku.
Pomerne dôležitou zmenou v definícií závislej osoby okrem doterajších klasifikácií bolo aj zavedenie nového pojmu „subjekt“. Subjektom podľa § 2 písm. ad) ZDP je právne usporiadanie majetku (napr. trust) alebo právne usporiadanie osôb (napr. združenie), ktoré nemá právnu subjektivitu alebo iné právne usporiadanie, ktoré vlastní majetok alebo spravuje majetok.
Osoby blízke
Definícia blízkych osôb ostala nezmenená a naďalej platí jej zákonná úprava § 2 písm. n) ZDP (§ 116 a § 117 Občianskeho zák.), podľa ktorej je blízka osoba charekterizovaná nasledovne: príbuzní v priamom rade; iné osoby v rodinnom alebo obdobnom pomere, ktoré sa pokladajú sa navzájom blízke, ak by ujmu, ktorú utrpela jedna z nich, pociťovala druhá ako vlastnú ujmu. Ľudskou rečou, príbuzní v priamom rade sú deti a ich rodičia, vnúčatá a ich starí rodičia, prípadne pravnúčatá a ich prastarí rodičia. Druhú časť vymedzenia blízkej osoby je pomerne ťažšie posúdiť, nakoľko treba brať ohľad na všetky známe skutočnosti osobitne pri každej dvojici osôb. Príkladom takýchto osôb môže byť druh a družka, ktorí žijú v spoločnej domácnosti ale nemajú uzatvorené manželstvo.
Ekonomické a personálne prepojenie
Najväčšou zmenou bolo prepracovanie definície ekonomického alebo personálneho prepojenia medzi závislými osobami. Ekonomické a personálne prepojenie je vzájomne kombinovateľné, a preto sú v zákone o dani z príjmov vymedzené spoločne.
Ekonomickým prepojením alebo personálnym prepojením podľa § 2 písm. o) ZDP od roku 2018 je účasť osoby alebo subjektu na majetku, kontrole alebo vedení inej osoby alebo subjektu alebo vzájomný vzťah medzi osobami alebo subjektmi, ktoré sú pod kontrolou alebo vedením tej istej osoby, jej blízkej osoby alebo subjektu alebo v ktorých má táto osoba, jej blízka osoba alebo subjekt priamy alebo nepriamy majetkový podiel, pričom účasťou na:
• majetku alebo kontrole sa rozumie najmenej 25 % priamy, nepriamy alebo nepriamy odvodený podiel na základnom imaní, alebo hlasovacích právach alebo najmenej 25% podiel na zisku
• na vedení sa rozumie vzťah členov štatutárnych orgánov, dozorných orgánov alebo ďalších obdobných orgánov právnickej osoby alebo subjektu k tejto právnickej osobe alebo k subjektu.
Postup výpočtu nepriameho a nepriameho odvodeného podielu
Nepriamy podiel sa vypočíta súčinom percentuálnej výšky priamych podielov vydelených stomi a takto vypočítaný výsledok sa vynásobí stomi.
Nepriamy odvodený podiel sa vypočíta súčtom nepriamych podielov, pričom nepriamy odvodený podiel sa použije len na výpočet výšky účasti jednej osoby alebo subjektu na majetku alebo kontrole inej osoby alebo subjektu, ak táto osoba alebo subjekt má účasť na majetku alebo kontrole niekoľkých osôb alebo subjektov, z ktorých každý má účasť na majetku alebo kontrole tej istej inej osoby alebo subjektu.
Ak výška nepriameho odvodeného podielu presahuje 50 % a viac, všetky osoby alebo subjekty, prostredníctvom ktorých sa jeho výška počítala, sú ekonomicky prepojené bez ohľadu na skutočnú výšku ich podielu.
Prehľadné grafické znázornenie priameho, nepriameho a nepriameho odvodeného podielu na základnom imaní alebo hlasovacích právach nájdete na našej stránke v časti Slovník .
Príklad ekonomického prepojenia: Spoločnosť Alfa ma 90% priamy majetkový podiel na spoločnosti Beta a súčasne 20% priamy majetkový podiel na spoločnosti Gama. A na druhej strane má spoločnosť Beta 80% priamy majetkový podiel na spoločnosti Delta a spoločnosť Gama má 20% priamy majetkový podiel na spoločnosti Delta. Spoločnosť Beta uskutočňuje transakcie so spoločnosťou Gama, avšak Beta a Gama nie sú vzájomne ekonomicky prepojené cez spoločnosť Alfa, aj keď v nich má Alfa priamy majetkový podiel, ktorý ale v prípade spoločnosti Gama nepresahuje 25%. Nepriamy odvodený podiel spoločnosti Alfa na spoločnosti Delta je 76% (72% +4%). Kedže nepriamy odvodený podiel prevyšuje 50% tak podľa § 2 písm. o) ZDP sú všetky osoby, prostredníctvom ktorých bol vzpočítaný nepriamy odovodený podiel, považované za vzájomne závislé bez ohľadu na skutočnú výšku ich podielu. Z tohto titulu sú aj spoločnosti Beta a Gama ekonomicky prepojené.
Príklad personálneho prepojenia: Spoločnosť Alfa predala tovar spoločnosti Beta, pričom obe majú toho istého konateľa. Spoločnosti Alfa a Beta sú prostredníctvom tohto konateľa personálne prepojené a transakcie, ktoré medzi sebou realizujú sú kontrolovanými transakciami z pohľadu transferového oceňovania.
Po novom od roku 2018 platí, že ekonomicky prepojená s danou sobou alebo subjektom je aj osoba alebo subjekt, ktorý má podiel aspoň 25 % na zisku danej osoby alebo subjektu, pričom nie je potrebný najmenej 25% podiel na základnom imaní alebo hlasovacích právach.
Navyše sa zmeny vzťahujú aj na prípady týkajúce sa hlasovacieho práva alebo podielu na základnom imaní, kde osoba alebo subjekt, ktorý koná spoločne s inou osobou alebo subjektom, považuje za svoje hlasovacie práva alebo podiely na základnom imaní aj tie, ktoré má v držbe táto osoba alebo subjekt. Napríklad, ak by mali dvaja spoločníci podiel 15% na základnom imaní a hlasovacích právach jednej spoločnosti, tak na základe toto, že konajú v zhode, na účely účasti na majetku alebo kontrole pripočítavajú k svojmu podielu aj podiel toho druhého, čím má každý z nich 30% podiel na základnom imaní a hlasovacích právach spoločnosti.
Iné prepojenie
Rovnako ako v prípade prepojenia blízkych osôb, nenastala zmena ani pri iných prepojeniach, ktorými sa podľa § 2 písm. p) ZDP rozumie právny vzťah alebo iný obdobný vzťah vytvorený predovšetkým na účel zníženia základu dane alebo zvýšenia daňovej straty. Iné prepojenie vzniká predovšetkým pri účelových transakciách, ktorých charakteristickými črtami sú neprimerané podmienky transakcií bez ekonomického opodstatnenia.
Osoby alebo subjekty, ktoré sú súčasťou konsolidovaného celku
Závislou osobou sa v poslednom bode novej definície označuje aj osoba alebo subjekt, ktorý je na účely konsolidácie súčasťou konsolidovaného celku, čo podľa zákona o účtovníctve znamená skupinu účtovných jednotiek tvorenú materskou účtovnou jednotkou a všetkými jej dcérskymi účtovnými jednotkami. Tieto pojmy sú bližšie špecifikované v rozsiahlych ustanoveniach § 22 ods. 3 až 7 zákona o účtovníctve.